প্যান কার্ড থেকে পিএফ অ্যাকাউন্ট, মোবাইল নম্বর কিংবা ব্যাঙ্ক অ্যাকাউন্টের সঙ্গে আধার নম্বর সংযুক্ত করতেই হবে। তবে সব থেকে সতর্ক থাকা দরকার ব্যাঙ্ক অ্যাকাউন্টের ক্ষেত্রে। 
হাতে আর ঠিক এক মাস সময়। ৩১ মার্চের মধ্যেই ব্যাঙ্ক অ্যাকাউন্টের সঙ্গে আধার নম্বর সংযুক্তিকরণের সময় বেঁধে দিয়েছে কেন্দ্র।
ইতিমধ্যেই অনেকে সেই গুরুত্বপূর্ণ কাজটি সেরে ফেলেছেন। কিন্তু এখনও যাঁরা সেটা করেননি তাঁদের নতুন করে সতর্ক করল আধার সংস্থা ইউআইডিএআই। 
দেশের বিভিন্ন প্রান্ত থেকে নানা অভিযোগ শোনার পরে আধার সংস্থা নতুন করে জানিয়ে দিল যে, কোনও ভাবেই টেলিফোন করে কেউ আধার বা ব্যাঙ্ক সম্পর্কিত তথ্য চাইলে তা দেবেন না। মনে রাখবেন এই ধরনের ফোন মানেই সন্দেহজনক।
Never share your Aadhaar or Bank details with anyone claiming to offer Aadhaar linking services over call. pic.twitter.com/69ubjVMONo
— Aadhaar (@UIDAI) 28 February 2018

শুধুমাত্র তিনটি পদ্ধতিতেই ব্যাঙ্ক অ্যাকাউন্টের সঙ্গে আধার যুক্ত করা যেতে পারে। 
১। ব্যাঙ্কের ওয়েবাসাইটে গিয়ে করুন।
২। ব্যাঙ্কের শাখা বা এটিএম থেকে করুন।
৩। ব্যাঙ্কের আইভিআরএস-এর মাধ্যমের করুন।
যাঁরা ডিজিটাল ব্যাঙ্কিংয়ে অভ্যস্ত তাঁদের ক্ষেত্রে অনলাইন রেজিস্ট্রেশন করাই সব থেকে ভাল। সেটা না হলে ব্যাঙ্কের শাখায় গিয়ে আধার নম্বর যুক্ত করা বা এটিএম কার্ডের মাধ্যমেও করা যেতে পারে।